CELEX: C2005/229/58
Language: fi
Date: 2005-09-17 00:00:00
Title: Asia T-256/05: Fernanda Ehrhardt-Avancinin 1.7.2005 Euroopan parlamenttia vastaan nostama kanne

17.9.2005   
            
            
               FI
            
            
               Euroopan unionin virallinen lehti
            
            
               C 229/27
            
         Fernanda Ehrhardt-Avancinin 1.7.2005 Euroopan parlamenttia vastaan nostama kanne
   (Asia T-256/05)
   (2005/C 229/58)
   Oikeudenkäyntikieli: ranska
   Fernanda Ehrhardt-Avancini, kotipaikka Luxemburg, on nostanut 1.7.2005 Euroopan yhteisöjen ensimmäisen oikeusasteen tuomioistuimessa kanteen Euroopan parlamenttia vastaan. Kantajan edustajat ovat asianajajat Georges Vandersanden, Laure Levi ja Chiara Ronzi.
   Kantaja vaatii, että ensimmäisen oikeusasteen tuomioistuin
   
               1.
            
            
               kumoaa nimittävän viranomaisen päätöksen hylätä pyyntö, joka koski 207 tunnin 30 minuutin palauttamista, jotka kantajalta oli vähennetty tämän lomista ja sen jälkeen palkasta/eläkkeestä
            
         
               2.
            
            
               myöntää viivästyskorkoa
            
         
               3.
            
            
               velvoittaa vastaajan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Tosiseikkojen tapahtuma-aikana kantaja oli Euroopan parlamentin virkamies. Parlamentti lähetti hänelle 21.7.2004 kirjeen, jossa todettiin, että kantajan vuosilomapäivistä vähennettäisiin 207 tuntia 30 minuuttia sairaudesta johtuneen poissaolon vuoksi 28.5.—11.7.2004 välisenä aikana. Tämä parlamentin päätös tehtiin toimielimestä riippumattoman lääkärin lausuntomenettelyn puitteissa henkilöstösääntöjen 59 artiklan mukaisesti tehdyn sellaisen kantajaa koskeneen lääkärintarkastuksen päätelmien perustella, jossa väitetysti ilmeni, että tämä kykeni palaamaan tehtäviinsä. Parlamentti hylkäsi niin ikään kantajan esittämän myöhemmän pyynnön, joka koski vähennettyjen tuntien palauttamista tälle.
   Kanteensa tueksi kantaja vetoaa henkilöstösääntöjen 59 artiklan sekä parlamentin sisäisten sääntöjen rikkomiseen, koska tutkiva lääkäri ei tehnyt hänelle lääkärintarkastusta ennen häntä koskenutta riippumattoman lääkärin lausuntoa. Kantaja vetoaa myös perusteluvelvollisuuden, puolustautumisoikeuksien sekä ”pater quam ipse legem fecisti” -periaatteen loukkaamiseen.